钦定古今图书集成/理学汇编/学行典/第191卷 > 郑万户
## 钦定古今图书集成/理学汇编/学行典/第191卷 > 郑万户

按《辍耕录》：“前至元闲，杭州有郑万户者，天性峻急，不
能有所容，而奉事母夫人，备极孝道。母诞日垂至，预
市文绣氁段制袍为寿。鍼工持归，缝缀既成，为油所
污。时估贵重，工莫能偿，自经不死。邻妇有识其母者，
潜送入白之，至日卧不起。子至，候问安否，见其忧色，
请其故。曰：‘昨莫偶视新袍，适几上油缶翻溅渍成玷，
我情恩殊不佳耳’。”子告曰：“一袍坏，复制一袍可也。夫
人何重惜乃尔。”母阳为自解。遂起受子孙拜贺。如常
岁仪。人咸以此为贤母。而益见万户之孝。